ניצני עוז

נִצָּנֵי עוֹז הוא מושב באזור השרון ליד טולכרם השייך למועצה אזורית לב השרון. היסטוריה שמו של היישוב סמלי ומציין גבורה ועוז. בין השאר נבחר השם עקב הקרבה לטול כרם ובזמנו גם לגבול עם ירדן. השם הוצע בידי יוסף לוי, ממקימי המושב. המושב הוקם בשנת 1951, בידי חיילי נח"ל משוחררים, והוגדר כהיאחזות נח"ל. לפני הקמת היישוב הוצעו מספר נקודות התיישבות שונות הממוקמות באזורי גבול ברחבי ישראל. גרעין היישוב בחר דווקא בנקודת התיישבות זו, כי בסיורם באזור הם גילו שיח עגבניות עמוס גדל פרא והופתעו לטובה. הם הבינו כי אם שיח עגבניות הצליח לצמוח באדמה לא מעובדת, זה סימן שהאזור טוב לגידולים. בשנת 1954 המקום הוכרז כמושב על ידי מדינת ישראל. באוגוסט 1954 הצטרפו ליישוב שתי קבוצות עולים חדשים, ממדינות שונות: לוב, מרוקו ותוניסיה, שהגיעו מהמושבים פתחיה וצרופה. זו הייתה תוספת משמעותית למושב. היישוב ממוקם בצמוד לטולכרם וקו הגבול הישן בין ישראל לירדן ולכן ספג פגיעות קשות והסתננויות עד מלחמת ששת הימים. ממזרח ליישוב ממוקם מחלף ניצני עוז שעל כביש 6, גדר ההפרדה ואזור תעשייה ניצני שלום. בצומת הכניסה ליישוב אנדרטה לזכר נופלי חטיבה 5 בקרבות מלחמת ששת הימים במערב השומרון. בצמידות למושב מדרום עובר נחל תאנים, אחד מיובליו העיקריים של נחל אלכסנדר. מאפיינים במרכז המושב נמצא אתר הנצחה לבני המקום שנפלו במערכות ישראל ובו אנדרטת אבן בצורת גזע עץ, מעשה ידיו של הפסל מרדכי כפרי. במושב עדיין עוסקים בחקלאות גם בימים אלה. הענפים העיקריים הם רפתות, לולים, חממות פרחים, שמן זית וגידולי ירק. קישורים חיצוניים אתר האינטרנט הרשמי של ניצני עוז רן שמעוני, תושבי ניצני עוז ליד קו התפר לא סומכים על המדינה שתגן עליהם, באתר הארץ, 31 במאי 2024 הערות שוליים